ფლავია პენეტა
ფლავია პენეტა (იტალ. Flavia Pennetta; დ. 25 თებერვალი, 1982, ბრინდიზი, იტალია) — იტალიელი ყოფილი პროფესიონალი ჩოგბურთელი, მსოფლიოს ყოფილი მეექვსე ჩოგანი. პენეტას 1 დიდი სლემის ტურნირი აქვს მოგებული – 2015 წელს აშშ-ის ღია პირველობის ფინალში, მან თანამემამულე რობერტა ვინჩი ორ სეტში დაამარცხა. მატჩის დასრულების შემდეგ დაჯილდოების ცერემონიაზე, პენეტამ განაცხადა, რომ წლის ბოლოს დაასრულებდა პროფესიონალურ კარიერას. ჯამში მას WTA-ის 11 ტურნირი აქვს ერთეულებში მოგებული. იგი იყო პირველი იტალიელი ქალი ჩოგბურთელი, რომელიც ერთეულთა მსოფლიო რეიტინგის ათეულში შევიდა. წყვილებში პენეტას ერთხელ აქვს ავსტრალიის ღია პირველობა მოგებული. იგი გახდა პირველი იტალიელი ქალი ჩოგბურთელი, რომელმაც წყვილთა რეიტინგში შეძლო პირველი ადგილის დაკავება. წყვილებში მან ასევე ერთხელ მოიგო წლის შემაჯამებელი ტურნირი. ჯამში იტალიელმა ჩოგბურთელმა 17 წყვილთა ტურნირზე გაიმარჯვა. სანაკრებო დონეზე, პენეტამ ოთხჯერ მოიგო ფედერაციის თასი იტალიის ნაკრებთან ერთად.